**Poukázanie podielu zaplatenej dane v čase mimoriadnych opatrení

Otázka:** Ak podám daňové priznanie v súlade s § 21 ods. 1 zákona č. 67/2020 Z. z. v lehote do konca kalendárneho mesiaca nasledujúceho po skončení obdobia pandémie, môžem v uvedenom daňovom priznaní poukázať podiel zaplatenej dane vybranému prijímateľovi? Dokedy správca dane v takomto prípade prevedie prijímateľovi podiel zaplatenej dane?
**Odpoveď:** Aj v tomto prípade môže daňovník v daňovom priznaní poukázať podiel zaplatenej dane vybranému prijímateľovi. V nadväznosti na § 50 ods. 8 zákona o dani z príjmov správca dane po splnení podmienok podľa § 50 ods. 6 zákona o dani z príjmov podiel zaplatenej dane poukáže na účet prijímateľa do troch mesiacov po lehote na podanie daňového priznania – t. j. do troch mesiacov od konca kalendárneho mesiaca nasledujúceho po skončení obdobia pandémie.

**Otázka:** Ak daňovník podal daňové priznanie v termíne do 31. marca 2020 resp. podá pred uplynutím lehoty podľa § 21 ods. 1 zákona č. 67/2020 Z. z., dokedy správca dane prevedie prijímateľovi podiel zaplatenej dane?
**Odpoveď:** Aj v tomto prípade v nadväznosti na § 50 ods. 8 zákona o dani z príjmov správca dane po splnení podmienok podľa § 50 ods. 6 zákona o dani z príjmov podiel zaplatenej dane poukáže na účet prijímateľa do troch mesiacov po lehote na podanie daňového priznania – t. j. do troch mesiacov od konca kalendárneho mesiaca nasledujúceho po skončení obdobia pandémie.

**Otázka:** Zamestnávateľ mi vykonal ročné zúčtovanie dane za rok 2019, v akej lehote som povinný podať správcovi dane vyhlásenie o poukázaní podielu zaplatenej dane z príjmov
( § 50 ods. 1 a 3 zákona o dani z príjmov), aby bol podiel zaplatenej dane poukázaný vybranému občianskemu združeniu?
**Odpoveď:** Vyhlásenie o poukázaní podielu zaplatenej dane z príjmov ste povinný podať do konca druhého kalendárneho mesiaca po skončení obdobia pandémie. Ak vláda vyhlási skončenie pandémie v júli 2020, vyhlásenie spolu s potvrdením od zamestnávateľa ste povinný podať do 30. septembra 2020.

**Otázka:** Požiadal som zamestnávateľa, ktorý je platiteľom dane, o vykonanie ročného zúčtovania dane za rok 2019 a v žiadosti som uviedol, že mám záujem o vydanie potvrdenia o zaplatení dane na účely poukázania podielu zaplatenej dane. V akej lehote je zamestnávateľ povinný vystaviť potvrdenie o zaplatení dane na účely poukázania podielu zaplatenej dane z príjmov?
**Odpoveď:** Zamestnávateľ, ktorý platiteľom dane, je povinný vystaviť potvrdenie o zaplatení dane za rok 2019 najneskôr do 15. dňa druhého kalendárneho mesiaca nasledujúceho po skončení obdobia pandémie. Ak vláda vyhlási skončenie pandémie v júli 2019, zamestnávateľ je povinný vystaviť potvrdenie o zaplatení dane za rok 2019 najneskôr do 15. septembra 2020 a vy ste povinný vyhlásenie spolu s týmto potvrdením podať správcovi dane najneskôr do 30. septembra 2020.